Thulaganyo e e tswelelang pele ya go ja dijo tsa semoya mo tafoleng ya ga Jehofa le botsala jo bo phepa le batho ba Modimo e tla go thusa go nonotsha tumelo ya gago le go fenya go kgobega marapo kana maikutlo a mangwe a a sa siamang. (Bahebera 10:25) Jaaka Asafe, ka go nna gaufi le Modimo, a ka go tshegetsa ka lorato. Asafe o tswelela jaana: “Ke na le wena ka metlha; o tshwere seatla sa me sa moja. O tla nkgoga ka kgakololo ya gago, mme morago ga moo o tla nkisa kgalalelong.” (Pesalema 73:23, 24) Mokeresete mongwe yo o neng a sotliwa fa a ne a le ngwana o ne a ithuta botlhale jwa mafoko ano. O bolela jaana: “Go nna gaufi le phuthego go ile ga dira gore ke lebe botshelo ka tsela e e farologaneng. Ke ne ka bona sentle gore bagolwane ba Bakeresete ba ne ba le lorato, gore e ne e se mapodise go na le moo e ne e le badisa.” Ee, bagolwane ba Bakeresete ba ba kutlwelobotlhoko ba na le seabe se se botlhokwa mo go fediseng maikutlo a a senyang.—Isaia 32:1, 2; 1 Bathesalonika 2:7, 8.